FI Euroopan unionin virallinen lehti C 48/134

Euroopan talous- ja sosiaalikomitean lausunto aiheesta ”Ehdotus Euroopan parlamentin ja neuvoston direktiiviksi direktiivin 97/68/EY muuttamisesta joustojärjestelmän mukaisesti markkinoille saatettuja moottoreita koskevien säännösten osalta”

KOM(2010) 362 lopullinen – 2010/0195 COD

2011/C 48/23

Ainoa esittelijä: Antonello PEZZINI

Neuvosto päätti 7. syyskuuta 2010 ja Euroopan parlamentti 7. syyskuuta 2010 Euroopan unionin toiminnasta tehdyn sopimuksen 114 artiklan nojalla pyytää Euroopan talous- ja sosiaalikomitean lausunnon aiheesta

Ehdotus: Euroopan parlamentin ja neuvoston direktiivi direktiivin 97/68/EY muuttamisesta joustojärjestelmän mukaisesti markkinoille saatettuja moottoreita koskevien säännösten osalta

KOM(2010) 362 lopullinen – 2010/0195 COD.

Asian valmistelusta vastannut ”yhtenäismarkkinat, tuotanto ja kulutus” -erityisjaosto antoi lausuntonsa 1. syyskuuta 2010.

Euroopan talous- ja sosiaalikomitea hyväksyi 15.–16. syyskuuta 2010 pitämässään 465. täysistunnossa (syyskuun 16. päivän kokouksessa) yksimielisesti seuraavan lausunnon.

1. Päätelmät ja suositukset

1.1 Euroopan talous- ja sosiaalikomitea (ETSK) on vakuuttunut, että yhä vähemmän hiilimonoksidi-, typen oksidi-, hiilivety- (1) ja hiukkaspäästöjä tuottavien ja entistä ympäristöystävällisempien liikkuvien työkoneiden saattaminen unionin markkinoille on välttämätöntä ja vastaa terveydelle vaarallisten ja ilmastoa muuttavien päästöjen vähentämistavoitteita, jotka EU on asettanut itselleen vuotta 2020 silmällä pitäen.

1.2 Komitea on myös vakuuttunut, että etenkin rahoitus-, talous- ja työllisyysalan maailmanlaajuisessa kriisitilanteessa on aiheellista varmistaa liikkuvia työkoneita valmistavalle eurooppalaiselle teollisuudelle

— asianmukainen kilpailukyky

— mahdollisuus ja aikaa tutkimustyöhön ja teknologiseen kehittämiseen

— asianmukainen joustavuus toteutettaessa innovatiivisia tuotantosovelluksia ja tehtäessä laitteisiin tarvittavia muutoksia (2), jotta päästöille asetetut raja-arvot voidaan saavuttaa ja niitä voidaan noudattaa vaarantamatta työllisyyttä.

1.3 Komitea kannattaa komission ehdotusta, jonka tarkoituksena on nostaa jousto-osuutta 50 prosenttiin joustojärjestelmän piiriin jo kuuluvilla aloilla, joista säädetään liikkuvia työkoneita koskevassa direktiivissä (3), mukauttaa järjestelmän puitteissa markkinoille saatettavien moottoreiden enimmäismäärää sekä sisällyttää moottorivaunujen ja vetureiden käyttövoimana käytettävät moottorit joustojärjestelmään siten, että niille varataan 20 prosentin osuus.

1.4 Kuten komitea on jo aiemmin todennut (4), ”moottoreiden tyyppihyväksyntä vertailupolttoaineen avulla takaa, että moottorit toimivat vaiheen III B raja-arvojen mukaisesti. Päästöt noudattavat kuitenkin uusia raja-arvoja vain, jos asianmukaisia polttoaineita on todella kaupan.”

1.4.1 Kun otetaan huomioon vaiheessa III B (5) hiukkas- ja NOx (6)-päästöille asetettujen raja-arvojen saavuttamiseen tarvittava tekniikka, polttoaineen rikkipitoisuuden tulee laskea useissa jäsenvaltioissa alle nykyisten arvojen. Onkin tarpeen määritellä vertailupolttoaineen ominaisuudet.

1.5 Komitea katsoo, että tavoitteiden saavuttamiseksi on asetettava tiukat raja-arvot, mutta on myös luotava konkreettisiin tilanteisiin liittyviä koemenettelyjä ja rajoitettava teoreettisia tuloksia antavien laboratoriokokeiden käyttöä sekä vältettävä ristiriitaisia päästövalvonta menetelmiä. On myös tarpeen selvittää tarkasti, miten liikkuvien työkoneiden pakokaasupäästöt käyttäytyvät silloin, kun koneet ovat todella käytössä sen sijaan, että tutkitaan moottoreiden käyttäytymistä ja päästöjä vain koetilanteissa.

1.6 Komitea on huolissaan vaiheen III B ja vaiheen IV suunnitelluista käynnistämisajankohdista sekä niihin liittyvistä tyyppihyväksyntämenettelyistä. Komitea pohtii, olisiko aiheellista siirtää vaiheen III B toteutusajankohtaa kahdella vuodella ja vaiheen IV ajankohtaa kolmella vuodella, jotta voitaisiin varmistaa säännösten konkreettinen ja täydellinen noudattaminen.

1.7 Komitea katsoo, että joustavat soveltamismekanismit ja vaiheesta toiseen siirtymiselle varatut ajat ovat erityisen tiukkoja ja raskaita pk-yrityksille, sillä laitteiden ja moottoreiden arvioidut kustannukset ja erityisesti tutkimuksen ja teknologian kehittämisen sekä vaatimustenmukaisuuden arvioinnin kustannukset rasittavat pienempiä yrityksiä enemmän kuin suuria teollisuuslaitoksia.

1.8 Koska ”työkoneiden mekaaninen heikkeneminen on todennäköisesti nopeampaa kuin niiden moottoreiden heikkeneminen” (7) komitea pitää tärkeänä, että huomioon otetaan moottoreiden kautta koko käyttöikänsä tuottamat päästöt myös sen jälkeen, kun koneen mekaaniset osat on uusittu. Samoin on otettava käyttöön yleisesti hyväksytyt tekniset kestävyysvaatimukset, jotta voidaan välttää päästötasojen huononeminen ajan mittaan.

1.9 Komitea katsoo, että tyyppihyväksyntätodistuksiin, joista säädetään liitteessä I, tulisi sisältyä näyte joustojärjestelmän puitteissa markkinoille saatettaviin koneisiin kiinnitettävistä merkinnöistä ja näyte täydentävästä merkinnästä sekä näiden lisäksi yksityiskohtainen selvitys pakollisista laitteista, joiden avulla voidaan noudattaa niissä säännöksissä asetettuja raja-arvoja, joiden nojalla tyyppihyväksyntä on annettu.

1.10 Komitea pitää tärkeänä unionin ja kansainvälisellä tasolla toteutettavien yhteisten toimien edistämistä yksiselitteisten ja yhteisesti hyväksyttyjen teknisten standardien aikaansaamiseksi. Tavoitteena on edistää alan maailmanlaajuista kauppaa ja lisätä yhteisössä voimassa olevien päästörajojen ja kolmansissa maissa sovellettavien tai niissä asetettujen päästörajojen yhdenmukaisuutta.

1.11 ETSK suosittaa ajantasaisten, soveltamista koskevien suuntaviivojen laatimista helpottamaan eri vaiheisiin kuuluvien säännösten täytäntöönpanoa sekä moottoreiden valmistajien että ennen kaikkea laitteiden valmistajien keskuudessa. Komitea kehottaa myös ennakoimaan osallistavasti liikkuvien työkoneiden ympäristönsuojelunäkymiä sekä mahdollisuuksia edistää ympäristömerkin käyttöä alalla.

1.11.1 Tarvitaan tiedotuskampanjaa, jonka avulla varmistetaan, että liikkuvien työkoneiden sekä niiden koneiden, joihin muutetut moottorit asennetaan, tuottajat ja loppukäyttäjät ymmärtävät, että vähän päästöjä aiheuttavan toiminnan eri kehittämisvaiheita varten laadittuja määräyksiä on sovellettava asianmukaisesti. Tässä yhteydessä on kehitettävä työmarkkinaosapuolten ja viranomaisten avulla uusia ympäristöystävällisiä ammatti- ja käyttöprofiileja sekä laadittava eurooppalainen uusien pätevyyksien vahvistamisjärjestelmä ja asianmukaisia tukitoimia.

2. Johdanto

2.1 Direktiivi 97/68/EY (liikkuvat työkoneet) koskee 18–560 kW:n puristussytytysmoottoreita. Siinä asetetaan rajat hiilimonoksidi-, typen oksidi-, hiilivety- ja hiukkaspäästöille. Direktiivissä säädetään seuraavien laitteiden tuottamien pakokaasupäästöjen vaiheittain tiukentuvista raja-arvoista ja eri vaiheita vastaavista päivämääristä enimmäismäärien soveltamiselle:

— rakennuskoneisiin asennetut dieselmoottorit

— maatalous- ja metsäkoneet

— moottorivaunut ja veturit

— sisävesialukset

— vakionopeusmoottorit

— erityyppisissä koneissa käytettävät bensiinimoottorit.

2.2 Liikkuvia työkoneita koskeviin säädöksiin, joihin komitealla on ollut tilaisuus ottaa kantaa useaan otteeseen (8), on tehty useita muutoksia direktiivillä 2001/63/EY, direktiivillä 2002/88/EY ja direktiivillä 2004/26/EY. Viimeksi mainitulla direktiivillä otettiin käyttöön joustojärjestelmä helpottamaan siirtymistä päästökattovaiheesta toiseen.

2.3 Jonkin aikaa sitten, 31. maaliskuuta 2010, komission direktiivissä 2010/26/EU myönnettiin tietyissä pienissä kannettavissa työkoneissa käytettäviä bensiinikäyttöisiä kipinäsytytysmoottoreita koskevalle poikkeusjaksolle jatkoa 31. päivään heinäkuuta 2013 saakka ja selkiytettiin tyyppihyväksynnän eräitä teknisiä mekanismeja vaiheen III B vaatimusten täyttämiseksi. Sillä myös yksinkertaistettiin joustavuusjärjestelmän soveltamista koskevaa hallinnollista menettelyä.

2.4 Yhdysvalloissa ja vähemmässä määrin myös Japanissa on samantapaisia säädöksiä, kun taas muilla tärkeillä talousalueilla, kuten Kiinassa, Intiassa, Venäjällä tai Brasiliassa, tällaista lainsäädäntöä ei ole.

2.5 Käyttöön otetut joustojärjestelyt mahdollistavat sen, että yritykset pystyvät mukautumaan uusiin standardeihin, sillä tekniset ratkaisut, joiden avulla moottorit voivat noudattaa vaiheen III B raja-arvoja, ”eivät ole yleisesti katsoen vielä valmiita” ja ”laitteiden valmistajien on tehostettava tutkimus- ja kehitystoimintaansa, jotta ne voivat varmistaa, että vaiheen III B mukaiset moottorit saadaan markkinoille asetetussa aikataulussa” (9).

2.6 Lisäksi maailmanlaajuinen talous- ja finanssikriisi on koetellut syksystä 2008 alkaen raskaasti liikkuvia työkoneita valmistavaa eurooppalaista teollisuutta. Vaikutus on kohdistunut erityisesti rakennus- (10) ja maatalouskoneisiin.

2.6.1 Teollisuuden kehityksen turvaamiseksi ympäristöä säästävällä tavalla on aiheellista

— pitää yllä liikkuvia työkoneita valmistavan eurooppalaisen teollisuuden kilpailukykyä ja pyrkiä lieventämään talouskriisin välittömiä paineita

— antaa teollisuudelle mahdollisuus rahoittaa edelleenkin kaikentyyppisiä tuotteita koskevaa tutkimustyötä ja teknologista kehittämistä vaiheessa III B

— rajoittaa päästöjä korvaamalla vanhat liikkuvat työkoneet koneilla, joissa on aiempaa ”puhtaammat” moottorit.

2.7 Liikkuviin työkoneisiin asennettavien polttomoottoreiden kaasu- ja hiukkaspäästöjen torjuntatoimenpiteitä koskevan jäsenvaltioiden lainsäädännön lähentämistä säännellään yhteisön lainsäädännöllä, johon sisältyy rajoitettuja joustomekanismeja ja jossa päästöille asetetaan yhä tiukempia raja-arvoja soveltamiselle jo ohjelmoidun aikataulun mukaisesti.

2.8 Komissio on asettanut tavoitteeksi lieventää mahdollisuuksien mukaan tiukkoja rajoja, jotta voitaisiin ottaa huomioon talouskriisin vaikutukset sekä tarve lisätä tutkimustyötä ja teknologian kehittämistä, joka on välttämätöntä innovaatiosovellusten ja teknisen standardoinnin kannalta.

3. Ehdotus direktiivin muuttamiseksi

3.1 Direktiiviä 97/68/EY ehdotetaan muutettavan seuraavasti:

3.1.1 Lisätään maalla käytettäviin koneisiin asennettujen, joustojärjestelmän mukaisesti markkinoille saatettavien moottoreiden lukumäärän prosenttisosuutta kussakin moottoriluokassa. Osuutta nostetaan 20 prosentista 50 prosenttiin alkuperäisen laitevalmistajan vuotuisesta laitemyynnistä. Valinnaisena vaihtoehtona voidaan mukauttaa markkinoille joustojärjestelmän puitteissa päästövaiheiden III A ja III B välisenä aikana saatettavien moottoreiden enimmäismäärää.

3.1.2 Annetaan mahdollisuus sisällyttää moottorivaunujen ja vetureiden käyttövoimana käytettävät moottorit joustojärjestelmään. Näin alkuperäiset laitevalmistajat voivat saattaa markkinoille tietyn määrän moottoreita joustojärjestelmän puitteissa.

3.1.3 Kyseisten toimenpiteiden voimassaolo päättyy 31. joulukuuta 2013.

3.2 Ehdotetussa vaihtoehdossa on siis tarkoitus lujittaa nykyistä joustojärjestelyä ja ulottaa se aloille, jotka eivät ole kuuluneet aiemmin sen piiriin. Tätä ratkaisua pidetään sopivimpana ympäristövaikutusten ja taloudellisen etujen välisen tasapainon kannalta, sillä näin voidaan vähentää kustannuksia, joita markkinoille aiheutuu uusiin päästörajoihin sopeutumisesta.

4. Yleistä

4.1 ETSK kannattaa komission pyrkimystä varmistaa yhä suurempi joustavuus liikkuville työkoneille asetettujen, hiilimonoksidi-, typen oksidi-, hiilivety- ja hiukkaspäästöjä koskevien raja-arvojen soveltamisen eri vaiheissa.

4.2 ETSK on komission tavoin huolissaan liikkuvia työkoneita valmistavan eurooppalaisen teollisuuden kilpailukyvyn ja työllisyyden säilyttämisestä kansainvälisessä finanssi- ja talouskriisitilanteessa, mutta pitää välttämättömänä, että samalla pyritään korkeaan ympäristönsuojelun tasoon ja Euroopan kansalaisten hyvinvointiin.

4.3 Samaan tapaan kuin aiemmissa lausunnoissaan päästöjen vähentämistä koskevista komission säädösehdotuksista komitea vahvistaa tukevansa kaikkia yhteisön aloitteita, joilla pyritään konkreettisiin tavoitteisiin kasvihuonekaasupäästöjen vähentämisessä, sillä se on perustavan tärkeää ilmastonmuutoksen torjumisessa sekä ympäristön ja terveyden suojelemisessa.

4.4 Komitea kannattaa siis komission ehdotusta, jonka tarkoituksena on nostaa jousto-osuutta 50 prosenttiin joustojärjestelmän piiriin jo kuuluvilla aloilla, joista säädetään liikkuvia työkoneita koskevassa, vuonna 1997 annetussa direktiivissä ja siihen tehdyissä muutoksissa, sekä sisällyttää moottorivaunujen ja vetureiden käyttövoimana käytettävät moottorit joustojärjestelmään siten, että niiden osuudeksi asetetaan 20 prosenttia kyseiseen kategoriaan kuuluvilla moottoreilla varustettujen koneiden vuosimyynnistä.

4.5 ETSK toteaa jälleen kerran (11), että päästöt noudattavat uusia raja-arvoja vain, jos asianmukaisia polttoaineita on todella kaupan, ja varoittaa, että kun otetaan huomioon vaiheessa III B ja vaiheessa IV hiukkas- ja NOx-päästöille asetettujen raja-arvojen saavuttamiseen tarvittava tekniikka, polttoaineen rikkipitoisuuden tulee laskea useissa jäsenvaltioissa alle nykyisten arvojen. Onkin tarpeen määritellä yksi ja ainoa vertailupolttoaine, joka vastaa polttoainemarkkinoiden todellisuutta. (12)

4.6 Komitea korostaa vielä tämän tarkistuksen monimutkaisuutta ja arkaluontoisuutta. Siinä tulee pyrkiä perustellusti, hiilimonoksidi-, typen oksidi-, hiilivety- ja hiukkaspäästöjen vähentämiseen entisestään ja yrittää samalla välttää heikentämästä kyseisten alojen kilpailukykyä, sillä ne toimivat maailmalaajuisilla markkinoilla, joilla on äärettömän kova kilpailu ja jotka ovat valtavassa kriisissä.

4.7 ETSK pitää tärkeänä unionin ja kansainvälisellä tasolla toteutettavien yhteisten toimien edistämistä yksiselitteisten ja yhteisesti hyväksyttyjen teknisten standardien aikaansaamiseksi. Tavoitteena on edistää alan maailmanlaajuista kauppaa ja lisätä yhteisössä voimassa olevien päästörajojen ja kolmansissa maissa sovellettavien tai niissä asetettujen päästörajojen yhdenmukaisuutta.

4.8 ETSK on samaa mieltä niiden kanssa, jotka pelkäävät, että vaikutukset teollisuuden kustannuksiin sekä tutkimuksen ja teknologisen kehittämisen ja liikkuvien työkoneiden vaatimustenmukaisuuden arvioinnin kustannuksiin ovat liian tuntuvat. Jos näitä kustannuksia ei ennakoida ja porrasteta ajallisesti, ne saattavat vaarantaa kyseisten alojen työllisyyden.

4.9 ETSK katsoo, että tavoitteiden saavuttamiseksi on asetettava tiukat raja-arvot, mutta on myös luotava konkreettisiin tilanteisiin liittyviä koemenettelyjä ja estettävä yksinomaan laboratoriokokeista saatavien tulosten sekä ristiriitaisten päästövalvontamenetelmien käyttö. On pyrittävä selvittämään tarkasti ja yksiselitteisesti, miten liikkuvien työkoneiden pakokaasupäästöt käyttäytyvät silloin, kun koneet ovat todella käytössä, sen sijaan, että tutkitaan niiden suorituskykyä vain koetilanteissa. (13)

4.10 Erityistä huomiota tulee kiinnittää alan pk-yrityksiin. Komitea katsookin, että joustavat soveltamismekanismit, toteuttamisaikataulu ja vaiheesta toiseen siirtymiselle varatut ajat ovat erityisen raskaita, sillä laitteiden ja moottoreiden muuttamisen kustannukset rasittavat aina pienempiä yrityksiä enemmän kuin suuria teollisuuslaitoksia.

4.10.1 ETSK suosittaa ajantasaisten, soveltamista koskevien suuntaviivojen laatimista helpottamaan eri toteuttamisvaiheisiin kuuluvien säännösten täytäntöönpanoa sekä moottoreiden valmistajien (OEM) keskuudessa että ennen kaikkea niiden laitteiden valmistajien keskuudessa, joihin kyseiset moottorit on tarkoitus asentaa. Samassa yhteydessä tulisi myös laatia parhaiden toimintatapojen käsikirjoja. Komitea kehottaa lisäksi ennakoimaan osallistavasti liikkuvien työkoneiden ympäristönsuojelunäkymiä sekä mahdollisuuksia edistää ympäristömerkin käyttöä alalla.

5. Erityistä

5.1 Komitea on huolissaan vaiheen III B ja vaiheen IV suunnitelluista käynnistämisajankohdista sekä niihin liittyvistä tyyppihyväksyntämenettelyistä.

5.1.1 ETSK pohtii, olisiko aiheellista siirtää vaiheen III B toteutusajankohtaa kahdella vuodella ja vaiheen IV ajankohtaa kolmella vuodella, jotta voitaisiin varmistaa säännösten konkreettinen ja täydellinen noudattaminen.

5.2 Liitteen I osalta komitea katsoo, että tyyppihyväksyntätodistuksiin tulisi sisältyä näyte joustojärjestelmän puitteissa markkinoille saatettaviin koneisiin kiinnitettävistä merkinnöistä ja näyte täydentävästä merkinnästä sekä näiden lisäksi yksityiskohtainen selvitys pakollisista laitteista, joiden avulla voidaan noudattaa niissä säännöksissä asetettuja raja-arvoja, joiden nojalla tyyppihyväksyntä on annettu.

5.3 Komitea pitää aiheellisena, että komissio antaa Euroopan parlamentille, neuvostolle ja komitealle kertomuksen, jossa tuotantoyrityksiltä, käyttäjiltä ja jäsenvaltioilta saatavien tietojen pohjalta tehdään selkoa ehdotetun direktiivin soveltamisen tilanteesta ja sen vaikutuksista sekä työmarkkinoiden kannalta että päästöjen konkreettisen vähenemisen kannalta ja tuodaan esille, miten liikkuvat työkoneet voivat vaikuttaa ympäristönsuojeluun ja EU:n 20-20-20-tavoitteiden toteuttamiseen.

Bryssel 16. syyskuuta 2010 Euroopan talous- ja sosiaalikomitean puheenjohtaja Mario SEPI

(1) CO, NOx ja HC.

(2) Koneiden valmistajien on tarkistettava kokonaisuudessaan uusien moottoreiden edellyttämien rakenteiden suunnittelu.

(3) Direktiivi 97/68/EY.

(4) EUVL C 220, 16.9.2003, s. 16.

(5) 1. päivästä tammikuuta 2011.

(6) Ks. alaviite 1.

(7) Ks. alaviite 4.

(8) EYVL C 407, 28.12.1998; EYVL C 260, 17.9.2001, s. 1; EUVL C 220, 16.9.2003, s. 16.

(9) SEK(2010) 829, 7.7.2010, joka on ehdotuksen KOM(2010) 362 lopullinen oheisasiakirja.

(10) http://ec.europa.eu/enterprise/sectors/mechanical/non-road-mobile-machinery/publications-studies/index_en.htm.

(11) Ks. alaviite 4.

(12) Ks. Euroopan parlamentin ja neuvoston direktiivi 2003/17/EY, annettu 3 päivänä maaliskuuta 2003, bensiinin ja dieselpolttoaineiden laadusta.

(13) Ks. erityisesti YK:n Euroopan talouskomission (UN/ECE) asiakirja Exhaust emissions test protocol of non-road mobile machinery (NRMM) – Draft global technical regulation concerning the test procedure for compression-ignition (C.I.) engines to be installed in agricultural and forestry tractors and in non-road mobile machinery with regard to the emissions of pollutants by the engine.